Jan E. Jørgensen (V), 2012-05-16:
I Venstre kan vi med sikkerhed sige, at regeringen med fremlæggelsen af L 187 har begået ét løftebrud og meget tyder på, at regeringen har begået hele to løftebrud.
Det første løftebrud handler om høringsfristen, som i det konkrete lovforslag har været på 1 døgn, 22 timer og 44 minutter.
Lovforslaget blev sendt i høring den 7. maj kl. 17.16, og svaret skulle foreligge den 9. maj kl. 16.00.
Lad mig citere fra høringssvaret fra Dansk Erhverv: Dansk Erhverv finder høringsfristen på under 2 døgn uacceptabel og uforståelig kort, da loven først foreslås at træde i kraft 1. januar 2013.
Det er en høringsfrist, som i ekstrem grad er i strid med regeringsgrundlagets formuleringer om god regeringsførelse.
Brevet er underskrevet af cheføkonom og skattepolitisk chef i Dansk Erhverv, Bo Sandberg.
De fleste organisationer har slet ikke nået at svare, hvilket ikke er så overraskende.
Det andet løftebrud er beskrevet indgående i et høringssvar fra rådgivningsvirksomheden Rafn & Søn og uddybet i artikler i dagens udgave af Jyllands-Posten.
Det fremgår af høringssvaret, at de ændrede beregninger af grundværdien, som ifølge lovforslaget fremover skal benyttes som grundlag for den kommunale grundskyldsbeskatning, vil føre til forskelsbehandling af grundejere, afhængigt af om grunden er ændret eksempelvis i størrelse før eller efter den forrige regerings skattestop.
Det vil ifølge høringssvaret altså også føre til, at disse grundejere vil skulle betale samlet ca. 350 mio. kr. mere i grundskyld til næste år end ellers.
I høringssvaret, der er udarbejdet af chefjurist Christian Gommesen, som altså tidligere har haft held med at påvise fejl og deciderede ulovligheder på området, påpeges det, at der ganske rigtigt er et skattehul i den nugældende lovgivning, men at dette hul kun medfører, at kommunerne er gået glip af et provenu på ca. 22 mio. kr., og derfor er det altså helt ude af proportioner nu at pålægge boligejerne øgede skatter på 15 gange så stort et beløb.
Det er svært at være uenig i.
Venstre støtter naturligvis, at vi lukker huller i skattelovgivningen, men vi kan ikke støtte, at man bruger en prop, der er ca. 15 gange større end hullet.
Christian Gommesen har ret overbevisende påvist, at i stedet for at ændre i lov om kommunal ejendomsskat kan skattehullet lukkes ved at ændre vurderingsloven, hvilket ikke ifølge juristen vil have uheldige bivirkninger.
Jeg indrømmer gerne, at der er tale om ualmindelig vanskeligt stof, og når regeringen så helt unødvendigt haster lovgivningen igennem Folketinget, bliver vores bekymring over lovforslagets konsekvenser ikke mindre.
I høringssvaret fra Christian Gommesen peges der på, at lovforslaget er problematisk af følgende to grunde: For det første vil en vedtagelse af lovforslaget medføre forskelsbehandling af borgerne alene begrundet i, hvornår de eksempelvis har fået udstykket en grund, og for det andet vil lovforslaget øge boligskatterne årligt med et beløb på ca. 350 mio. kr., hvilket ifølge Christian Gommesen er ca. 325 mio. kr. mere end påkrævet for at lukke et skattehul, der medførte, at op mod 3.000 boligejere i dag slet ikke betaler grundskyld.
Venstre er som sagt enig i, at skattehuller skal lukkes, men vi bliver bekymrede, når der kvalificeret kan peges på, at et lovforslag, der på overfladen virker som en teknisk korrektion, i virkeligheden måske er en øget beskatning, der oven i købet rammer skævt og helt tilfældigt.
Vi bliver ekstra bekymrede, når vi kan konstatere, at regeringen forsøger at haste et så væsentligt lovforslag igennem uden at give en rimelig høringsfrist.
Vi har derfor svært ved at forestille os, at vi kan støtte lovforslaget, som det ser ud nu, og Venstre vil opfordre regeringen til at trække lovforslaget tilbage, sende det i høring igen med en anstændig høringsfrist og samtidig anmode kammeradvokaten om at afgive et responsum, så det kan blive belyst, om Christian Gommesen fra Rafn & Søn har ret i sin kritik af lovforslaget, og om han også har ret i, at problemet med skattehullet i stedet kan løses ved at ændre i vurderingsloven.
Vi vil også anmode om, at Kommunaludvalget og Skatteudvalget indkaldes til en fælles teknisk gennemgang af lovforslaget, ikke mindst når der tidligere er gennemført lovgivning på området, som efterfølgende har vist sig ikke at være præcist nok formuleret, og derfor lægger Venstre vægt på, at vi nu én gang for alle får gennemført en ordentlig lovgivning. Vi håber, at alle gode partier, som lægger vægt på rimelige høringsfrister og ordentlig lovgivning uden usaglig forskelsbehandling af borgerne, vil bakke op om Venstres ønske om at få sendt lovforslaget retur til ministeren.